Se hele afsnittet nederst i denne artikel - og find meget mere "Er der nogen?" på tv2nord.dk/play . Niende sæson af ”Er der nogen?” ruller lige nu over skærmen, og i andet afsnit af den nye sæson besøger spøgelsesjægerne Mikkel Egelund, Trine Gadeberg og Kasper Le Fevre herregården Sønderskov i Sønderjylland. Herregården, der blev omtalt for første gang i begyndelsen af 1400-tallet, har en særlig betydning for Trine Gadeberg, som er vokset op i nærheden. - Det er et vanvittigt smukt sted, siger hun. Sønderskov er mere end bare smukt. Herregården rummer mange uhyggelige fortællinger om blandt andet hvide damer, døde børn og hekse. Og det er spøgelser fra disse historier, trioen håber på at møde, når de tilbringer en mørk aften på stedet. - Vi skal gå okkult, hedensk og spirituelt til værks, siger Kasper Le Fevre, inden lysene slukkes, og kameraerne med nightvision findes frem. Er det en hund? Spøgelsesjægerne har opgraderet på udstyr, og deres nye investering skal vise sig at kaste et interessant syn af sig. Der er nemlig tale om et SLS kamera, som sender hundredvis af infrarøde lysstråler ud i et rum for at scanne det for spøgelser, som er usynlige for menneskets øje. Eventuelle spøgelser bliver gengivet på skærmen som tændstikfigurer. Det første stykke tid sker der ikke det store. Men pludselig dukker der noget op i det ene hjørne. - Stop, stop! Nu. Nede i hjørnet. En eller anden underlig, lille ting, siger Kasper Le Fevre til Trine, som et kort øjeblik står side om side med det lille væsen. - Hvad ser det ud som? spørger Trine. - En aflang, underlig gevækst. Det kan være et lille dyr eller en lille hund, siger Kasper Le Fevre, inden tændstikfiguren forsvinder lige så brat, som den ankom. Spøgelsesjægerne finder aldrig ud af, hvad eller hvem der har vist sig for dem – og om der overhovedet er tale om et genfærd. Men den lille tændstikfigur er ikke det eneste tegn på overnaturlig aktivitet, som Mikkel Egelund, Trine Gadeberg og Kasper Le Fevre finder undervejs på Sønderskov. Se andet afsnit af niende sæson herunder – og find alle sæsoner af ”Er der nogen?” lige her.

Opsummering:
Et udefinerbart væsen viser sig på skærmen, da ”Er der nogen?” besøger Sønderskov.